פרשת וארא **העמק דבר שמות פרק ו**

(ב) וידבר וגו'. כאשר השיב הקדוש ברוך הוא למשה על שאלותיו ותרעומותיו לשעה, בא דבור בפ"ע שנצרך גם לשעה גם לדורות לדעת דרכיו ית', ומש"ה הפסיק בסדרא בפ"ע, וכיב"ז בס' דברים פ' עקב ופ' נצבים כמבואר שם:

וידבר אלהים. כבר ביארנו בס' בראשית בתחלתו ובסופו דזה השם משמעו כ"פ על הנהגת הטבע שברא הוא ית', כדכתיב בראשית ברא אלהים, ומובן לפי הענין, וכן כאן משמעות המקרא וידבר אלהים שהוא בורא הטבע:

ויאמר אליו אני ה'. המהוה הכל בהשגחה פרטית, ולא כבשר ודם הבונה בית אין כחו בבית אלא עד שלא נבנה אבל אח"כ אין הבית עומד בכחו, אבל התבל שנבראת בשם אלהים היא עומדת ומתקיימת בשם הוי' המהוה הכל. ובזה נכלל תשובה על שאלת משה שכסבור דגזרת פרעה נעשה שלא בהשגחה ממנו ית' אלא בטבע הענין כמש"כ, והשיב דגם הטבע היא בהשגחה, ושכן הוא לדורות, ומעתה יהיה קשה למשה היאך אפשר שכך הוא, והרי רואה זרות בהליכות עולם הטבע, ע"ז הוסיף ה' ואמר וארא וגו': [והנה כתיב כאן בשני לשונות וידבר ויאמר...

(ג) וארא אל וגו' באל שדי... אבל כך הוא ידיעותיו של הקדוש ברוך הוא, ואין לנו להרהר אח"ז, כמו שאין לחקור מה לפניו מה לאחריו של הבריאה, ובשעה שנתגלה ה' לאבות הודיע להם כי כל התכלית הוא כבודו ית', וזהו שם שדי:

ושמי ה' לא נודעתי להם. כי שמי ה' שהוא מהוה הכל, שהרי לפי הנראה כל שבא ונעשה על הארץ ואין בו זה התכלית אינו מהשגחתו ית', אבל באמת אינו כן אלא אני ה', אף על גב שהוא סותר זא"ז לדעת אנוש, אם שמי אל שדי אינו הכל בהשגחה ואם הכל בהשגחה ע"כ אינו חושש לכבודו ואין זה שדי, אבל האמת שאני אל שדי, ואני ה', אלא שלא נודעתי להאבות איך הוא כן. **וזה היה תשובה למשה ולמוד לדורות**, דכמו שהאבות ראו כמה עתים שהיה נראה מזה העדר כבוד שמים ולא הרהרו להקשות איך הוא, והרי הודעתי להם שאני אל שדי, כך אין למשה ולא לנו לדורות להתקשות בזה, אלא להאמין שכך הוא, ומסתמא סוף הדבר להגיע מזה כבודו ית'. ודבר זה להאמין שהכל בהשגחה, ושלא יתקשה לנו בכל אשר אנו רואים זרות בעינינו, שהוא עיקר גדול בגלות, הרבה אח"כ משה להוכיח לישראל בס' דברים א', וכמש"כ בהרחב דבר שם מקרא ל"ג, ומשה רבנו בתחלת גדלו ג"כ לא יכול לסבול ולהאמין כי כך הוא, עד שבא אליו דברי ה' אלה. [אכן לשון ושמי ה' משמעו עוד שמות אותיות שמהוה את העולם לא נודע לאבות, ומזה למדנו שלא כן משה, שהוא ידע שמו ית', והיינו שאמר משה לה' ואתה אמרת ידעתיך בשם, שהיינו ידיעת ה', כמש"כ הרמב"ן שם]:

(ו) לכן אמר לבני ישראל. כל הענין עד לבסוף ונתתי אותה לכם מורשה, שיבואר שכמו שיחל מעתה לעסוק ביציאת מצרים בכמה פרטים ולשונות של גאולה כאשר יבואר, והוא התכלית להביא אל הארץ מקום מיוחד להשגחה פרטית, כך יהיה למורשה לדורות אפילו כשתצאו ממנה כאשר יבואר עוד בזה המקרא, זהו בכלל אמירה זו לבני ישראל. וצוה הקדוש ברוך הוא אמור לבני ישראל. דמשמעו שיאמר משה בעצמו ולא ע"י אהרן, וכמש"כ בס' במדבר כ"ה י"ב במשמעות לכן אמור, וכן היה הדבור להלן בא דבר אל פרעה וגו', שהיה הרצון שלא יהא אהרן בכל הדברות אלא בפעם ראשונה, כדי שלא יהיו מסרבים להאמין שנגלה ה' על משה מהטעם שביארנו שם, אבל עתה כאשר בא אהרן עמו והשריש אמונת הגאולה בלשונו, שוב היה הרצון שיהא משה מדבר בעצמו, וכמו שהיה אח"כ מיציאת מצרים ואילך, שאז דבר משה עצמו לכל ישראל, כמבואר ס"פ תשא, [ולא כהראב"ע בפ"ד מקרא ל'], אבל גם בזה סירב משה ונשתנה כאשר יבואר בפסוק י"ב ופסוק ל':

והוצאתי אתכם וגו'. ביאר ארבע לשונות של גאולה, שידוע שקבעו חז"ל נגדם ארבעה כוסות של יין. ויש להסביר ענין ד' לשונות, וגם הלא יפה הקשה במרדכי פ' ע"פ למה זה קבעו ארבעה כוסות של יין ולא ארבעה מיני לחם או בשר וכדומה. והנה תניא בע"פ דף קי"ח ת"ר כוס חמישי אומר עליו הלל הגדול, והובא נוסח זו ברי"ף ורמב"ם וש"ע שמצוה לעשות כוס ה' ואינו לעיכובא, והוא פלא ממ"נ או כי צריך להיות חובה או לא יבוא כלל, אבל הענין, דמושכל פשוט הוא שא"א לצייר שיהא איש המוני שהוא כעבד כנעני עומד בעבודת חומר ולבנים, ועלה במשך מועט למעלת ישראל, ראוי לעמוד במעמד הר סיני לקבל התורה במורא גדול של גלוי שכינה, וע"כ נדרש להעלות דעתו וצלמו של האדם לאט לאט, וכך היה בישראל שהיו מגושמים בצורה ובדעת ונתעלו במשך מועט עד שהגיעו להר סיני, והיינו ד' לשונות של גאולה, מתחלה והוצאתי אתכם מתחת סבלות מצרים. שהוא עסק חומר ולבנים שיצאו מזה משעה שהגיעו למכת ערוב כמו שיבואר להלן ח' כ"ח, ועדיין היו בחזקת משועבדים לעבדות עד שהגיעו למכת ברד שאז החל להוקיר את ישראל, כמו שיבואר להלן ט' ל"ה, וע"ז כתיב והצלתי אתכם מעבודתם. הרי נתעלו עוד צלמם ודעתם לשבח, ועדיין היו תחת משרת המלוכה ודעת המלך עליהם, ובמכת בכורות הגיעו למעלת בני חורין, ע"ז כתיב וגאלתי וגו'. אח"כ העלה אותם הקדוש ברוך הוא למעלת ולקחתי אתכם לי לעם וגו'. וזה היה בשעת מתן תורה שנכרת ברית בין הקדוש ברוך הוא וישראל, וקבעו לזכרון ארבעה כוסות, באשר שאין דבר מאכל ומשקה משנה תואר פניו ודעתו של אדם כמו שתיית יין המשמח לב ומטיב גהה, ובזה יבואר יפה ענין כוס חמישי להלן במקרא הסמוך:

(יב) וידבר משה לפני ה'. לא שדבר אל ה', כי לא מצינו לעולם וידבר משה אל ה', זולת יפקוד ה' וגו', ויש ע"ז דרוש ברבה שם שמי שתובע צרכי צבור בא בחזקה, אבל כאן לא היה הדבור אל ה' אלא מדבר לעצמו, לפני ה', הקדוש ברוך הוא האזין צערו, אבל אם לא היה הקדוש ברוך הוא משיב היה הולך ומקים דבר ה':

לא שמעו אלי ואיך ישמעני פרעה. ולא אמר ישמע אלי פרעה כמו שאמר להלן בפסוק ל', ועוד משונה הלשון דשם כתיב תחילה הן אני ערל שפתים ואיך ישמע וגו' וכאן אמר להיפך, אבל מתחילה יש לדעת ההפרש בין לשון ישמעני, בין ישמע אלי, דישמעני משמעו שיהא נשמע לקבל דברו, כמו אם אתה לו שמעני, והיינו יקבל ממנו, אבל ישמע אלי משמעו שיטה אזנו לשמוע דברו, וממילא מובן הפי' ולא שמעו אל משה, היינו שלא הטו אוזן כלל לדבריו. והנה עוד זאת לדעת דכל הדברות שהיו ביד משה, מלבד שאמר הלשון שדבר ה' עמו כאשר הוא בלי שום שינוי, עוד היה לו להסביר אח"כ איזה ביאור וכדומה, וכמו שביארנו ריש פ' ויקרא לשון דבר ואמרת אליהם, ובזה יובן כמה פרשיות בזה הענין. והנה כשדבר משה בשם ה' לישראל כל אריכות המאמר וביאורו לא הטו אוזן לשמוע כלל, ואח"כ כשצוה הקדוש ברוך הוא למשה שילך וידבר לפרעה השיב משה לאיזה תועלת יבא לפרעה ויקוה שיפיק רצון, הלא ישראל הקילו בכבודו ולא שמעו לדברו כלל, ואיך ישמעני פרעה לקבל ולעשות כדברי, ואף על פי שמה שלא שמעו אלי ישראל, הוא משום שלא יכלו לשמוע דברי בביאור ובהסבר מקוצר רוח, מש"ה לא אבו שמוע כלל, אבל פרעה שיטה אוזן לי אוכל להסביר לו ולבאר דברי, ואז ישמעני לקבל ולעשות כדברי, ע"ז אמר ואני ערל שפתים. איני יכול להסביר היטב, ובמקרא ל' יבואר עוד:

(יד) אלה ראשי בית אבותם. כאן ייחס בית הלוי, באשר עד כה היה הרצון שיהא נעשה הכל ע"י משה בעצמו, כמו במדבר ובהר סיני, ורק במדין צירף הקדוש ברוך הוא את אהרן לדיבור הראשון עם ישראל ועם פרעה, אבל עתה כאשר נצטוו שניהם בכל העסק, ואהרן היה גדולתו משום שהיה משבט לוי, כמו שאמר ה' הלא אהרן אחיך הלוי, ע"כ מיחס עתה כל שבט לוי, להודיע כמה היה גדול כח אותו שבט, עד שכ"כ גדולי הדור היו באותה שעה מהם, ולא משבט ראובן ושמעון שהיו ראשונים להנהגת הדור, כמבואר ברבה במדבר פי"ג ע"ז הפסוק אלה ראשי וגו' רבנן אמרי כל השבטים לא הנהיגו שררה במצרים ראובן שמעון ולוי הנהיגו שררה במצרים, מת ראובן נתנו שררה לשמעון, מת שמעון נתנו ללוי, מת לוי בקשו לתת שררה ליהודה יצאה בת קול ואמרה להם הניחו אותה כו', ולא חזרה לבני ראובן ושמעון, משום שלא היו מהם גדולי הדור אלא הראשונים, אבל משבט לוי כל הנמנים בפ' זו היו מצוינים בגדולה ובמעלה, והיה עוד הרבה בנים לכל אחד, וכן היו בנים לחברון בן קהת כמבואר בס' במדבר משפחת החברוני, אלא שאין הכתוב מונה כי אם גדולי הדור שהנהיגו שררה על הצבור. וכל זה גרם לאהרן שהיה גדול מכולם להצטרף לענין רם ונשא של יציאת מצרים, וכמו שסיפר המקרא בדה"י א' י"ב, חשיבות של צדוק הכהן הראש שהיו בית אביו שרים עשרים ושנים, כך היה גדולת השבט מועיל לאהרן. אבל משה לא בא גדלותו מחמת שבא משבט לוי אלא משום שהיה מסוגל לתורה, וכח התורה לבדו גדול ונעלה מכל יחס כדתנן שלהי מס' הוריות, כמו איש מסוגל להיות בראש שרי צבאות המלחמה כבודו ויקרתו עולה על כל יחס קרובי מלכותא דארעא:

(כו) הוא אהרן ומשה וגו'. לפי הפשט בעיני ישראל היה אהרן קודם למשה, כמש"כ לעיל שלא ידעו ערך משה משום שנתגדל בפלטין ש"מ ובמדין, ולא הכירוהו כמו שידעו בקדושת אהרן:

(כז) הוא משה ואהרן. בעיני פרעה מעולם היה גדול משה מאהרן, שהוא ידע שמו וחכמתו מכבר, משא"כ שם אהרן:

*(כח) ויהי ביום דבר ה' וגו'. כל זה שהיה* ***אהרן בפרנסה*** *גדול ממשה היה רק בעת יציאת מצרים, אבל אח"כ כשהיו במדבר וירד המן לישראל בנס נגלה, היה הכל ע"י משה, וכמלכותא דארעא דבעת מלחמה נעשים צרכי המדינה ג"כ ע"י שרי הצבא, ולא הוצרכו אז לתפלה קבועה כמש"כ בס' במדבר בפ' מי מריבה וכ"פ. ובשביל שלעולם נצרכים ישראל לשני דברים אלו,* ***היינו פרנסה והגנה, ופרנסה קודם להגנה****, ומש"ה כתיב תחלת בשירה, ימינך ה' נאדרי בכח ואח"כ ימינך ה' תרעץ אויב. מש"ה אמרו חז"ל שגדולים אלו שקולים זה כזה, פי' דשני גדולי ישראל אלו נחוצים היו בהליכות עם ה', אף על גב שכח משה באמת גדול מכח אהרן, מכ"מ נצרך כח אהרן בגדולתו לישראל כמו משה, וגם קודם לו, באשר פרנסה קודם להגנה, וע' מש"כ להלן כ"ח כ"ב בענין חשן ואפוד:*

**העמק דבר שמות פרק ז**

(ג) ואני אקשה את לב פרעה. ...אבל אני אקשה וגו', והוא גם כן מפלאות תמים דעים ית' שהחזיק את דעו כדי, והרביתי את אתתי. המה הידיעות שבאו עליהם המכות לאות כי כן הוא, כמו שאמר ה' בזאת תדע כי אני ה', למען תדע כי אין כה' אלהינו, למען תדע כי אני ה' בקרב הארץ, בעבור תדע כי אין כמוני בכל הארץ, למען תדע כי לה' הארץ, וכמו שיבואר בכל ידיעה במקומו משמעה, וע"ע להלן י' א' מש"כ. והיינו דכתיב בתהלים ק"ה שמו בם דברי אותותיו, הדברים הם אותותיו:

(ז) בדברם אל פרעה. ולא כתיב בדבר ה' עמהם, כי באמת היה דבר ה' לאהרן בכמה שנים קודם, כדכתיב בשמואל א' ב' שאמר ה' לעלי הנגלה נגליתי לבית אביך בהיותם במצרים וגו':

(ט) תנו לכם מופת. הכלל הוא כמש"כ הרמב"ן בס' דברים י"ג ב' דאות הוא אפילו אינו דבר פלא אלא צמצום השעה, ומופת הוא דבר פלא, מש"ה המופת נקרא ג"כ אות, ואין האות נקרא מופת, והכי איתא בספרי:

קח את מטך. הראב"ע כתב שהוא מטה משה, והוכיח שכן הוא, מדכתיב במכת דם ג"כ קח מטך ואח"כ כתיב וירם במטה בה"א הידיעה דמשמע מטה הידוע והוא של משה, ועוד מקרא מלא כתיב בפ' בשלח שאמר ה' למשה ומטך אשר הכית בו את היאור, הרי דמטה משה היה, והכי נראה דעת רש"י שכ' יהי לתנין, נחש, והרי ידוע דבכ"מ נחש ותנין שני מינים המה, נחש הוא ביבשה, ותנין הוא במים, מ"מ הכריח רש"י שכאן הוא דבר אחד, מדכתיב במכת דם והמטה אשר נהפך לנחש תקח בידך, ולא אמר אשר נהפך לתנין, אלא היינו הך, א"כ מבואר דלדעת רש"י דאותו מטה משה שנהפך לנחש הוא אשר נהפך לתנין. ויש לזה כעין ראיה מדברי חז"ל בשבת דצ"ז דאמרו על ויבלע מטה אהרן את מטתם, אר"א נס בתוך נס, ומשמע מפרש"י שם דאפילו היה בולע כשהוא תנין היה נס, ועי' מהרש"א בחדא"ג, ואי איתא שהיה תנין אשר במים הרי דרכו לבלוע את הקטן ממנו, אלא ע"כ היה נחש של יבשה שאין דרכו לבלוע הקטן ממנו, אבל כ"ז דוחק שהרי בכ"מ תנין אינו נחש, ותו דבפירוש איתא ברבה ובתנחומא והביאו במהרש"א שם דאלו בלע כשהיה תנין לא היה פלא, ותו דמשמעות מטך הוא של אהרן שמדבר עמו, אלא נראה לבאר כפשוטו דמטה אהרן הוא שנהפך לתנין לפני פרעה, ומטה משה הוא שנהפך לנחש לפני ישראל, ובמכת דם יבוארו הכתובים על הנכון(א):

(יא) ויעשו גם הם חרטמי מצרים בלהטיהם. יש להבין סדר המקרא אם הן המה חרטמים המה מכשפים, למאי חלקן הכתוב, ועוד הא בדניאל מבואר דשני דברים המה [עי"ש ב'], ואם באמת כן הוא דשני דברים המה, היאך מתפרש ויעשו גם הם המכשפים, שבהם דבר הכתוב ומסיים חרטמי מצרים, וגם לשון גם הם חרטמי אינו מדויק, והכי מיבעי גם חרטמי. אלא כך הענין, שידוע מ"ש חז"ל בסנהדרין ס"פ ד' מיתות דבלהטיהם הוא מעשה כשפים, ובלטיהם הוא מעשה שדים, וחרטמי מצרים היו בבחינה עליונה ממכשפים, שהמכשפים לא היו יכולים להשתמש בשדים, ומש"ה להלן במכת דם וצפרדע וכנים כתיב רק חרטמים ובלטיהם, שהמכשפים לא היו יכולין לעשות כן בכשוף, אלא החרטמים ומעשה שדים היו יכולים לעשות כן, אמנם במעשה התנין עשו החכמים באחיזת עינים, והמכשפים בכשוף. והודיע הכתוב אשר לא די שהמכשפים עשו בכשוף, אלא גם החרטמים שהיו יכולין לעשות כן בלטיהם, לא רצו לטרוח ולהטריח את השדים בדבר קל בעיניהם, עד שגם המה עשו בלהטיהם היינו כישוף, וא"כ פי' הכתוב ויעשו גם הם, היינו המכשפים:

חרטמי מצרים. קאי תיבת גם על חרטמי מצרים ג"כ, כאלו כתיב ויעשו גם הם, גם חרטמי(ב):

(יב) ויבלע מטה אהרן. כבר ידוע דרשת חז"ל בשבת דצ"ז. ולפי הפשט באשר שדרך כישוף דלאחר שנפשר הכישוף שב כל דבר להוויתו תחלה, כדאיתא ס"פ ד' מיתות, מש"ה סיפר הכתוב שהבליעה היה בהחלט שאפילו כששב התנין של אהרן למטה נשארו מטות החרטמים נבלעים במטה אהרן:

(יג) ולא שמע אלהם. התברך בלבבו לומר שאינו אלא כישוף, אלא שיכולים יותר מחרטומיו ומכשפיו, וזהו לא שמע אלהם. לא הטה אזנו לשמוע הוכחתם שאינו כישוף:

(טו) והמטה אשר נהפך לנחש. הוא מטה משה כמש"כ לעיל [פ"ט], ואף על גב שלא נשתמשו בזה המטה במכה זו לעין כל כמו שיבואר, מ"מ היה הנס בא על ידו כאשר יבואר לפנינו:

(יז) הנה אנכי מכה במטה אשר בידי. לפי' הראשונים ז"ל מדבר על אהרן שהכה במטה אשר בידו, ואינו נכון הלשון כי אני ה' הנה אנכי מכה וגו', ותו קשה בסנהדרין דצ"ט כל המעשה את חבירו לדבר מצוה כאלו עשאו שנאמר ומטך אשר הכית בו את היאור קח בידך והלכת, והלא אהרן הכה אלא כאלו עשה משה, ולמאי הביא הגמ' מקרא דפרשת בשלח ולא מקרא זה הקודם שאמר משה הנה אנכי מכה במטה אשר בידי, ולא עשה אלא אהרן. אלא כך הדבר, שאהרן הכה במטה שלו את היאור לעיני פרעה ועבדיו, ובזה נלקו כל מימי מצרים והיה דם, אבל לא נהפכו לדם ממש וכאשר יבואר להלן י"ט, ומ"מ ע"פ שהכה אהרן במטהו הכה ה' במטה משה על היאור, וכדאיתא כיב"ז באיכה רבתי במכת רשף שבין י"ז בתמוז לט' באב, וכמש"כ בס' בראשית י"ט כ"ו במעשה לוט, ובהכאה זו נהפך היאור לבד לדם ממש, וזהו דבר ה' הנה אנכי מכה במטה אשר בידי:

*ונהפכו לדם. עבה ומסרחת כמו דם, אבל בכל ארץ מצרים לא היה כן, מש"ה לא נודע בזה לכל מצרים כי הקדוש ברוך הוא מהפך הטבע כרצונו. ובזה נתבאר מקרא בתהלים ע"ח ויהפוך לדם יאוריהם ונוזליהם בל ישתיון. היינו שהיאור נהפך לדם אבל שארי נוזלים לא נהפכו אלא בל ישתיון. ואחר שביארנו הכתובים צ"ל הא שלמדו חז"ל ממקרא דפ' בשלח ומטך אשר הכית בו את היאור, דע"כ קאי על מטה אהרן ממש, משום דאלו מדבר במטה משה ושהכה בו ג"כ, לא היה נצרך הכתוב לפרש פעולתו, שהרי מטה משה אחד היה ואין שני לו, אלא מטה אהרן שלא נעשה בו הרבה, והוצרך הקדוש ברוך הוא לפרש דוקא אותו מטה ולא אחר, ושפיר למדו חז"ל מכאן דוקא. ושם יתבאר דחז"ל ברבה חולקים ע"ז האגדה, וס"ל דמטה משה היה, וביארנו למאי פירש הכתוב הטעם:*

**(כ) ויעשו כן משה ואהרן. ולפי הנראה היה משה מדבר ואהרן מכה, כמפורש כן בצווי, ואם כן האי כאשר צוה ה' מיותר, דהרי במכת כנים לא כתיב אלא ויעשו כן, ופירושו משה דבר ואהרן הטה, אלא משמעות לשון כאשר צוה ה' הוא דברים שבעל פה, היינו שהיה עוד בע"פ שגם משה יטה את ידו במטהו, ובזה נתקיים מאמר ה' הנה אנכי מכה במטה אשר בידי כמש"כ לעיל:**

**וירם במטה. מטה הידוע של משה, ומש"ה לא כתיב מי הרים כמש"כ בכ"מ, אלא מדבר בה', שהוא הרים כביכול במטה משה, ובזה ויהפכו כל המים אשר ביאור. לבדו לדם:**

(כג) גם לזאת. לא די שלא נחת לשלח ישראל, אלא לא שת לבו להשיג עצות למים לצורך המדינה, בהיות ברור אצלו שאינו אלא כישוף, ובעוד שעות יעבור כדרך הכישוף:

(כד) ויחפרו כל מצרים סביבת היאור מים לשתות. דעת המפרשים ויחפרו מלשון חפירת אדמה, אבל אם כן חסר תיבת להוציא, מים לשתות, שהרי אין חופרין המים אלא האדמה. לכן נראה שהוא מלשון ויחפרו לנו את הארץ, דמשמעו חיפוש, ופירושו ויחפשו כל מצרים היושבים סביבות היאור מים לשתות ממימי היאור. אבל שארי מים היה עצה על ידי יהודי, ולא היה כדאי לחפור:

(כה) וימלא שבעת ימים. ולא כדרך כישוף שאינו עומד כל כך:

**(כז) הנה אנכי נוגף. מפרש ברבה מלשון מיתה, ומזה למדו דכל מכה שימשה מיתה, וכבר ביארנו לעיל ו' ו', שהיה בזה ענין זרוע נטויה, והתכלית היה משום שהיה מקום לחוש שלא יתקצף פרעה ויהרוג את כל ישראל ולא יהיה עוד מה לעשות, וכמשל האוחז את הצפור שאם רצה מיד הוא חונקו, ובזה מובן מדוע נמצא זה הרמז במכת הצפרדע ולא במכה הראשונה של דם, היינו משום שבמכה הראשונה שלא שת לבו לעיקר המכה לא היה מקום לחוש שיהרוג את כל ישראל, אבל בצפרדעים שכמעט הרגיש בדבר, אלא שאח"כ חזר והכביד את לבו, היה מקום לחוש שלא יאבדם לגמרי, מש"ה היה הצורך דגם בסלוק המכה יהא ישמש מיתה בגדולי יועציו, כדי שלא יבא לידי עצה זו, כ"ז לפי הדרש, אכן לפי הפשט לשון נגיפה הוא כמו כי יגוף שור איש, דמשמעו בקרן המנגח בדעת וכוונה להזיק:**

*(כט) ובכה ובעמך ובכל עבדיך יעלו הצפרדעים. גם בהיותם בבתיך שמה יוסיפו לעלות, היינו שיולידו שם הרבה כמותם, וכדכתיב בתהלים (ק"ה) שרץ ארצם צפרדעים בחדרי מלכיהם, היינו בחדרי מלכיהם שרצו. וכאן כתיב ובעמך בשו"א, היינו עם מיוחד שומרי ראש פרעה. ומש"ה כתיב בזה המקרא קודם לבכל עבדיך, משום דחשיבי יותר, וזה המכה היתירה לא שלטה בכל עמי פרעה, אלא בו תחלה ובשומרי ראשו ובעבדיו המה שרי יועציו. והנה ידוע דעות שונות בין מפרשים ראשונים ז"ל אם היו הצפרדעים מין הידוע המשחית הנמצא עוד היום ביאור ונקרא (קראקאדיל), או הוא מין הנמצא ברובי הנהרות וצועקים ומכרכרים, ולפי דברינו שני הפרושים אמת, בכל ארץ מצרים היה מין השני ולא השחיתו, אך בבית פרעה ועמו ועבדיו יצאו מין הראשון מן היאור, והיה משחיתים, כדכתיב בתהלים ע"ח ישלח בם ערוב ויאכלם וצפרדע ותשחיתם. וזה נכלל בלשון יעלו הצפרדעים, היינו המעולים שבצפרדעים:*

**העמק דבר שמות פרק ח**

(ג) ויעשו כן החרטמים בלטיהם ויעלו את הצפרדעים על ארץ מצרים. היינו מין השני שהיה על ארץ מצרים העלו גם המה במעשה שדים, אבל את מין המעולה שהיה בבית פרעה ועמו ועבדיו שיצא מן היאור לא יכלו להעלות, ע"כ נכנע פרעה:

(ד) ממני ומעמי. לא ביקש להסיר אלא מין המשחית הנמצא בביתו ובעמו שהם שומרי ראשו, שהבין שהמה משולחת מאת ה', וחשש לעמו שהם שומרי ראשו יותר משריו ועבדיו, משום שלא בקל ישיג אנשי מלחמה מצוינים, כמו שרי המדינה שאם מת זה מעמידים אחר:

(ח) אשר שם לפרעה. ביחוד, ולא צעק על הצפרדעים אשר במדינה, כי המה לא הזיקו. ולא כתיב אשר הביא או אשר נתן, אלא אשר שם, וכבר ביארנו בכ"מ דשימה משמעו בישוב הדעת איך יהיה, וכך היה כאן שאע"ג שהיו הצפרדעים בבתי פרעה מזיקים והורגים אנשים, מכ"מ לא היה המכה להרוג אנשים, כי אם להפחיד או להזיק:

(י) ויצברו וגו' ותבאש הארץ. מזה היה לפרעה להשכיל שגם מכה של המדינה אף על גב שגם החרטמים עשו כן, מ"מ ע"כ אינו דבר כישוף כמו של החרטמים, דענין כישוף אינו מורגש אלא בעת היותו ולא אחר שסר הכישוף כדאיתא ס"פ ד' מיתות, ואלו הצפרדעים גם אחר שכלו היו מורגשים:

(יד) ולא יכולו. לדעת חז"ל הוא משום שאין השד שולט בבריות קטנות כאלה, ולדעת הרמב"ן היה נס בדבר:

(יח) למען תדע כי אני ה' בקרב הארץ. לא שאני משגיח ביחוד על ישראל בשביל שעמי המה, וא"כ אני בקרב ישראל, אבל מה שאינו נוגע לישראל אין לו שליטה בהם, וזה המחשבה עלה בדעת אוה"ע בדורות הקודמים כמו שאמר מלך אשור משפט אלהי הארץ (מלכים ב' י"ז כ"ו), שכסבור שהוא ית' משגיח ושולט רק על א"י באשר ארץ ישראל היא, אבל מזה שהפלה ה' ארץ גושן בשביל שישראל עומדים עליה אף על גב שאינו נוגע להם, תדע כי אני ה', והשגחתי בקרב הארץ אינו תלוי רק באומה אלא גם בתבל ומלואה, לכן כעת שישראל עומדים בגושן השגחתי לטובה על הארץ הזאת בכללה, ומזה תדע שלה' הארץ ומלואה ובכל מקום שרוצה להשגיח בפרטות לפי צורך השעה הרי עושה כרצונו ית'. ועוד נכלל בזה המאמר למען תדע וגו' על עיקר המכה, כי בזה שמעיר המון חיות מארבע כנפות הארץ, והרי אין טבע כל החיות שוין, יש החיים במקום קר ויש להיפך, וכאן נתקבצו ונתערבו ברואים שאין טבעם שוה, נודע בזה שכחו ית' בכל הארץ. ואמר למען תדע בלשון יחיד, היינו פרעה לבדו, כי רק הוא אשר הודיעו משה ושמתי פדת וגו', וידע שאין ישראל ניזוק אפילו בהיותו במצרים כולה, וא"כ הא שאין הערוב כלל בארץ גושן הוא שלא בשביל ישראל וטובתם אלא בשביל שהשגחתו ית' בזה הארץ, אבל כל מצרים לא ידעו מזה הפדות, וגם הרבה ברחו לגושן ולא ראו מה שנעשה בארץ, והיה להם לחשוב דהא שאין ערוב בגושן הוא בשביל הצלת ישראל, ובמצרים גם המה אינם נצולים, וגם לא ידעו כ"כ מטיב הערוב כמו פרעה:

(כא) אל משה. לא כתיב למשה כמו ולאהרן, וכמו לעיל ח' ד' ולהלן ט' כ"ז וי' ט"ז, והוא משום דקריאה משמעו בשני פנים, א' דהוא אינו כאן ושולח לקרוא אותו, ב' דאפילו הוא כאן קוראהו בשם בשביל להראות הסבר פנים של אהבה וכבוד, ובזה האופן כתיב אל כמו ויקרא אל משה, מעתה במקום ששלח אחרי משה ורצה להבטיח שימלא כל בקשת משה, לא רצה להחניף כלל אלא להודיע כי ימלא בקשתו, אבל כאן וכן במכת חשך דגם בשעה שהבטיח פרעה בקש שיוותרו מעט ממבוקשם, מש"ה בבואו לפניו הראה לו למשה פנים שוחקות בידעו כי הרבה תלוי בו. ומש"ה לא כתיב אל אהרן, שהבין שאהרן אינו אלא נביא של משה ואינו תלוי בו, ע"כ בבואו לפניו לא קראו בשמו:

(כו) ויעתר אל ה'. לעיל במכת צפרדע ולהלן במכת ברד לא כתיב לשון עתר במעשה משה, אלא ויצעק משה וגו' ויפרוש כפיו וגו', וכאן אמר ויעתר דמשמעו רבוי תפלה כדאיתא בסוכה דף י"ד, והיינו משום שלא היה הדין נותן לכך, שהרי גם עתה הטיל פרעה תנאי שלא כדבר ה' במה שאמר רק הרחק לא תרחיקו, אבל משה באמת נהג עם פרעה ועבדיו בחמלה רבה והעתיר לה' שיסיר מהם המשחית, אחר שידע שלא נגמר הענין עדיין, וע' מש"כ להלן י"א ג':

(כז) ויעש ה' כדבר משה. והסיר המכה. וחזר ופירש הכתוב ויסר הערוב וגו' כדי לסיים לא נשאר אחד, ללמד דאפילו אותם שהיו בני תרבות ועכשיו נעשו פראים כמש"כ לעיל י"ז, חזרו לטבען לגמרי להיות פרא, וכמש"כ התוס' ב"ק ד' ט"ז ב' סד"ה כי תניא, דכך טבע בן תרבות, ומש"ה כששבה המכה לא נעשו בני תרבות כבתחלה, אלא לא נשאר גם מהם אחד. ומש"ה כתיב לא נשאר, ולא כתיב ולא נותר, דאפילו מה שהיה ברצונם שישארו אצלם היינו בני תרבות, לא נשאר:

(כח) גם בפעם הזאת. אף על גב שלא היה כאן מקום להקל ולתעות כמו במכות שעברו, שהרי ע"כ כתיב שם ולא שמע אליהם וכמש"כ שם, אבל כאן לא היה מקום כלל לזה, מ"מ הכביד את לבו במה שהקל מהם סבלות העבודה, כמו שמסיים ולא שלח את העם. ללמדנו כי השכיל פרעה שהוא נענש עבורם, וא"א להתקשות כל כך, אבל חשב שדי במה שיסיר מהם הסבלות, והכי מבואר במס' ר"ה דף י"א דשעבוד הקשה סר מישראל בחודש תשרי, ואף על גב דהמכות התחילו בניסן כדתנן במס' עדיות משפט מצרים י"ב חודש, היינו מניסן עד ניסן, אבל קושי השעבוד סר ממכת הערוב שהיה בתשרי, וכ"כ הראב"ע במקרא י"ח מצד הסברא והוא מדויק במקרא יפה כאן. וכאן נתקיים לשון הראשון והוצאתי אתכם מתחת סבלות מצרים, ומש"ה ניתן הסימן דצ"ך בפ"ע ועד"ש בפ"ע, כי מעד"ש נשתנה הענין, ועיין עוד להלן ט' ב' וי"ז:

**העמק דבר שמות פרק ט**

(לה) ולא שלח את בני ישראל. מכאן ואילך כתיב בני ישראל ולא את העם, ללמדנו שמאז החל להוקיר את ישראל והסיר מהם כל העבודה, וכאן נתקיים הלשון שני של גאולה והצלתי אתכם מעבודתם, והיינו דמסיים כאן ביד משה. דמשמעו הערה בעל פה כמש"כ בכ"מ דכתיב ביד משה, וכן כאן היו שינויים מפעולות המכות ע"פ הסימן דצ"ך עד"ש באח"ב, שהיה על המטה אשר ביד משה, דבשלשה הראשונים לא הסיר הסבלות גם כן, וממכת ערוב החל להסיר הסבלות כמש"כ לעיל, וממכת ברד הסיר העבדות לגמרי, רק שלא רצה לשלחם אלא להתנהג בהם בכבוד, וכן עתיד להיות לפני גאולה העתידה כמש"כ סוף שירת האזינו, ועי' בחזית על פסוק שובי שובי השולמית וגו':